google/wiki40b huggingface dataset:
Dirk II av Holland

Bakgrunn

Tidligere antok man at han var sønn av grev Dirk I, men i senere tid har man endret oppfatning til at han var denne Dirks barnebarn – og sønn av den som man nå har kalt Dirk I² og Gerberga (Geva) av Hamalantde.
I 938 ble den ca. åtte år gamle Dirk forlovet med Hildegard av Flandern, datter av grev Arnulf I av Flandern.

Greve

Bryllupet ble holdt rundt 950. I en bok som kalles Hollands rijmkroniek skrev Melis Stoke at: «Dese Dideric goed ende wert had een wijf, heet Hildegaert» 'den gode og verdige Diederic hadde Hildegard til viv'.
Etter at svigerfaren døde 27. mars 965 opptrådte Dirk II en periode som verge for hans sønn, Arnulf II.
15. juni 950 ga Dirk Egmond en klosterkirke bygget i sten til ære for St. Adelberts bisettelse. Ved kirkens innvielse ga han Egmonds Evangeliarium til kirken. Dette manuskriptet er i dag et av Nederlands viktigste kulturhistoriske objekter fra tidlig middelalder.
I 965 inntok Dirk II grevens borg i Gent og holdt grevskapet Gent besatt fra 965 til 988.
25. august 985 ga kong Otto III Dirk lenene Maasland, Kennemerland og Texel til odel og eie.
Dirk II, Hildegard, Arnulf og Erlindis ble begravet i abbediet i Egmond som geusene la i ruiner i 1573.
Stedet Hillegersberg ved Rotterdam er oppkalt etter Hildegard av Flandern. Området var i Dirk IIs eie, og het dengang «Bergan». Bergan betyr forsterket sted eller grend.
Wyandoter

Wyandoter eller wendat, eller huroner, er et indianerfolk i Nord-Amerika som opprinnelig bebodde territorier som ligger i det som i dag er Ontario og Québec i Canada. De første franske oppdagelsesreisende kalte medlemmene av wyandotføderasjonen for huroner; det er omstridt hva det navnet kommer av. Deres kjerneland ble kalt Wendake.
Deres språk, wyandot, tilhørte den irokesiske språkfamilie, men er i dag utdødd. Det blir imidlertid gjort forsøk på å gjenopplive språket, og det gis undervisning i det på en rekke barneskoler.
Det finnes ca. 8000 etterkommere spredt over Nord-Amerika. I Québec er det ca. 3000 som har fransk som førstespråk, mens ca. 4000 med engelsk som førstespråk lever i Kansas og Oklahoma. En liten gruppe lever stadig i det sørlige Ontario og Michigan.
Kameler

Beskrivelse

Kameler er store dyr med lange lemmer og en lang og slank hals. Kameldyr i den Gamle verden skiller seg fra dem i den Nye verden, gjennom å være betydelig større og ha ryggpukler. Kamelpukkelen lagrer energireserver i form av fett. Når fettet senere forbrennes bindes mer enn 1 gram vann per gram med fett, gjennom såkalt kjemisk reduksjon av fettet med hjelp av syre. Denne muligheten til å omdanne fett til vann bidrar til at kameler kan klare seg lenge uten tilgang på vann.
Til slekten er det også ført bevis for minst tre utdødde arter gjennom fossile funn, C. gigas, C. hesternus og C. sivalensis.

Utbredelse og evolusjon

Kameler lever naturlig i tilknytning til ørken og goldt steppelandskap i Afrika og Asia. Dromedaren har også blitt eksportert til andre steder i verden. Begge artene er for lengst domestiserte. Ville dromedarer finnes ikke lenger, annet enn som forvillede individer i Australia, dit den opprinnelig ble eksportert. Vill baktriakamel finnes derimot fortsatt i et begrenset antall. En DNA-studie fra 2008 indikerer imidlertid at vill baktriakamel (villkamel) og domestisert baktriakamel er separate arter. Evolusjonært skilte disse trolig lag for omkring 700 000 år siden.
Tidligere fantes det også ville kameler i Europa, men disse er utdødd.
Yukio Tsuda

Japans herrelandslag

Yukio Tsuda spilte 4 landskamper for Japans herrelandslag.
Åkersprøyte

Åkersprøyte brukes for å dusje jord og planter med en blanding av kjemikalier og vann. Kjemikaliene kalles ofte plantevernmidler og har ulike egenskaper som gjør at man kan fjerne ugress, skadedyr og sopp. Uten behandling med plantervernmidler, vil man ofte få redusert avling.
Åkersprøyta henger bak på en traktor, eller står monternt på en tilhenger. Det finnes også helikoptre og fly utstyrt med åkersprøyte. Sprøyten består av en tank, en pumpe, en bom med dyser som gir en fin dusj, og ulike ventiler og instrumenter som hjelper føreren å påføre riktig dose med plantevernmidler.
Galleri lille Kabelvåg

Galleri lille Kabelvåg ligger ved siden av Kabelvåg torg. Galleriet eies og drives av kunstnerne Inger Anne Nyaas og Thor Erdahl. Galleriet åpnet 4. juni 2006. I galleriet kan man se maleri og grafikk av Thor Erdahl og tekstil av Inger Anne Nyaas. Det vises også skiftende utstillinger med andre kunstnere. Galleriet blir også brukt til konserter og foredrag.
Mountain Creek gasskraftverk

Mountain Creek gasskraftverk er et varmekraftverk beliggende utenfor Dallas i Texas i det sørlige USA. Anlegget har en installert produksjonskapasitet på 893 MW, fordelt på 5 blokker av ulik størrelse. Operatør var tidligere TXU, men er siden 2002 energiselskapet Exelon Corp. 
Kraftverket ble utbygd omkring årene 1938–2003 i mange etapper. Brenselkilden er naturgass.
Norgesmesterskapet på ski 1917

Hovedlandsrennet (NM) på ski 1917 ble arrangert i Dokka fra 15. til 18. februar 1917. Bare menn deltok.
Heterorrhina chayuensis

Utseende

En middelsstor, avlang, blank, grønn eller rødlig gullbasse.

Utbredelse

Arten lever i Kina.
Aohanbanneret

Aohanbanneret (kinesisk: 敖汉旗; pinyin: Áohàn Qí) er et banner (fylke) i byprefekturet Chifeng i den autonome region Indre Mongolia i Folkerepublikken Kina.
Befolkningen var på 585 248 innbyggere i 1999.

Steinalderkulturer (kulturminner)

Funnstedene for Xinglongwakulturen og for Zhaobaogoukulturen fra steinalderen ligger i dette banneret. Begge er blitt tilføyd på Folkerepublikken Kinas liste over kulturminner.

Samferdsel

Kinas riksvei 111 løper gjennom området, på sin vei fra Beijing via Chifeng til Jiagedaqi i provinsen Heilongjiang.
Who Am I?

«Who Am I?» er en britisk sang, skrevet av Tony Hatch. Petula Clark spilte inn sangen. Den ble utgitt på singlen Pye 7N17187 i Storbritannia i oktober 1966 og på singlen Warner Bros. i USA 5863. Produsent var Tony Hatch.
Selv om den i stor grad overensstemte med formelen som ble innrettet i Clarks foregående arbeid med Hatch er «Who Am I?» distinkt ved å referere til anliggender i 1960-årenes sosiale bevissthet, særlig letingen etter meningen med livet.
Utgaven av magasinet High Fidelity fra november 1967 inneholdt et essay av Glenn Gould, The Search of Petula Clark. Gould ble foranlediget til å skrive det etter å ha hørt «Who Am I?» på radio. Sangen slo ham som et «dokument av fortvilelse [som] katalogiserte symptom[ene] på skuffelse og tretthet» i kontrast til den livfullheten som kom til uttrykk i Clarks tidligere hits: «Downtown», «My Love» og «A Sign of the Time». Gould observerte senere at hans essay anvendte Petula Clark «som et springbrett til å undersøke hele den såkalte blomsterbarngenerasjonen i midten av 1960-årene».
«Who Am I?» bekrefter barokkmoten fra midten av 1960-årene ved at den har cembalo i instrumenteringen.

Norsk versjon

Bente Aaseth har skrevet en norsk tekst. På norsk bærer den tittelen «En verden full av sol».

Listeplasseringer

Petula Clarks versjon nådde en 21.-plass på Billboard Hot 100-listen i slutten av 1966.
Den nådde ikke opp på den britiske Top 50-listen.
Elysium Planitia

Elysium Planitia er den nest største vulkanske regionen på planeten Mars, etter Tharsis Montes. Regionen ligger sentrert rundt 2.0°N 155.0°E. Elysium inneholder vulkanene, fra nord til sør, Hecates Tholus, Elysium Mons og Albor Tholus. En annen stor vulkan, Apollinaris Mons, ligger sør for de andre. I tillegg til store vulkaner har Elysium Planita en rekke områder med store grøfter, kalt fossa eller fossae (flertal). Blant disse er Cerberus Fossae, Elysium Fossae og Hephaestus Fossae.
Tott og Pøddel

Tott og Pøddel (orig: Toot and Puddle) er en er en amerikansk-canadisk animert barneserie som gikk på TV fra 2008 til 2012. Serien er basert på en bokserie med samme navn. Den gikk på  Nick Kids i USA og på Treehouse TV i Canada. 
Serien ble sendt av TV 2 Junior fra 2009. Serien ble originalt produsert av Mercury Filmworks, National Geographic Kids, Treehouse Originals og Noggin Originals Programming & Production for Nick Kids og National Geographic Kids' Programming & Production.
Transvestisme

Historie

Magnus Hirschfeld lanserte ordet transvestisme i 1910 i boken Die Transvestiten: Eine Untersuchung über den erotischen Verkleidungstrieb (Transvestittene: en studie av den erotiske forkledningsdrift). Han benyttet begrepet om personer som regelmessig og frivillig bærer det annet kjønns klær. Hans studier omfattet både menn og kvinner med henholdsvis heterofil, homofil, bifil og aseksuell legning.

Rettskrivning

De opprinnelige norske formene av ordet er transvestittisme og den eldre transvestitisme. Formen transvestisme er tatt i bruk senere og stammer antakelig fra den engelske formen transvestism. Det er mulig at formen transvestisme oppleves å gi bedre flyt enn formen transvestittisme. Den samme utvikling kan observeres i dansk og svensk. Foreningen for Transpersoner Norge og dens medlemmer benytter formen transvestisme. Norske ordbøker og oppslagsverk benytter fremdeles formen transvestittisme.

Begrepsavgrensning

Transvestisme kan ha ulike motiver. Noen transvestitter opplever velvære ved å iføre seg klær som normalt ikke er tilgjengelig for dem. Andre ønsker å uttrykke andre sider av sin personlighet eller søker seksuell spenning med omkledningen som fetisj.

Kjønnsfordeling og utbredelse

Transvestisme kan observeres både hos menn og kvinner. Mann-til-kvinne transvestitter er dog mer synlige enn kvinne-til-mann transvestitter. En naturlig forklaring er at dagens kvinner i større grad kan iføre seg mannsklær uten å vekke oppsikt. Internasjonale studier viser at 2-20 % av den mannlige befolkning er transvestitter, det store spennet skyldes ulike målemetoder og definisjoner.

Kjønnsidentitet

Transvestitters oppfatning av egen kjønnsidentitet varierer. Noen transvestitter oppfatter seg som sitt biologiske kjønn uavhengig av hvordan de er kledd, og opplever således ikke at klærne endrer dette. Andre opplever å skifte kjønnsidentitet sammen med klærne, mens atter andre føler en dobbel kjønnsidentitet uavhengig av hvordan de er kledd.

Når, hvor og hvor ofte

Hvor ofte og i hvilke sammenhenger en transvestitt kler seg om varierer med livssituasjon og personlighet. Noen kler seg kun om hjemme i hemmelighet, mens andre går omkledd offentlig. Hyppigheten varierer fra noen få ganger i året til flere ganger i uken.

Seksuell legning

Det er foreligger ikke holdepunkter for å hevde at transvestisme henger sammen med seksuell legning. Transvestitter synes å ha den samme fordeling av heterofile, homofile og bifile som befolkningen for øvrig.

Rettslig status og diskriminering

Transvestisme har vært kontroversielt opp gjennom historien og er det fortsatt. I Norge fjernet Helsedirektoratet transvestisme som medisinsk diagnose i 2010.
Tross dette er transvestitter fortsatt utsatt for diskriminering. Menn som søker et kvinnelig uttrykk synes mer utsatt enn kvinner i mannsuttrykk, muligens fordi sistnevnte er blitt et vanligere syn i moderne tid.

Bilder

Den amerikanske kunstfotografen Nan Goldin laget fotoserier fra transpersonmiljøet i Boston i den første perioden av sin karriere. En del av disse og andre bilder av transpersoner er publisert i boken The Other Side fra 1993.
MS «Midnatsol» (1949)

Historie

I løpet av andre verdenskrig gikk mange av hurtigruteskipene tapt, og eldre skip måtte settes inn i ruten som en midlertidig løsning. En gjenoppbygging av hurtigruteflåten ble startet, og MS «Midnatsol» med prislapp på omkring 9,7 millioner kroner var det andre nybygde hurtigruteskipet etter krigen. Det var utseendemessig svært likt de tre andre hurtigruteskipene som ble bygget i Italia og som ofte ble kalt «Italiabåtene» eller «klippfiskbåtene». Det siste kallenavnet fikk de fordi en del av kjøpesummene ble betalt med klippfisk. De andre «Italiabåtene» var MS «Erling Jarl», MS «Vesterålen» og MS «Sanct Svithun».

I Hurtigruten

MS «Midnatsol» ble overlevert 9. november 1949, og overtok navnet fra gamle DS «Midnatsol» som ble bygget i 1910. Skipet ble satt inn i hurtigrutetrafikk 3. desember 1949. 11. april 1950 kolliderte hun med lasteskipet «Naddodd» i Steinsundet i Solund, Sogn og Fjordane. 27. februar 1965 grunnstøtte hun ved Brønnøysund.
I 1979 besluttet Bergenske Dampskibsselskab (BDS) å selge sine fire hurtigruteskip til Troms Fylkes Dampskibsselskap (TFDS). MS «Midnatsol» fikk med dette nye skorsteinsfarger (en bred hvit stripe med en smal rød over og under) og Tromsø som hjemmehavn. Men navnet ble ikke endret og skipet beholdt stjernene i baugen som alle BDS sine skip hadde. I desember 1982 ble det nybygde hurtigruteskipet MS «Midnatsol» levert, og gamle MS «Midnatsol» ble omdøpt til «Midnatsol II». Hun ble tatt ut av hurtigrutetrafikk, men gjennomførte to rundturer til før hun ankom Bergen for siste gang som hurtigrute den 2. januar 1983. Etter dette ble skipet lagt i opplag i påvente av salg. I løpet av sin karriere som hurtigrute fullførte MS «Midnatsol» omkring 900 rundturer Bergen – Kirkenes – Bergen.

Etter hurtigrute-karrieren

I februar 1983 ble skipet solgt til partrederiet Drangsholt, Forsberg, Hoddevik &  Kjendal i Flekkefjord. I juni 1983 ble hun omdøpt til MS «Midnatsol Norge» og lå som hotellskip i Kragerø. I juli 1985 ble skipet kjøpt av Kysten Hotell og Restaurant AS i Oslo. I februar 1987 var skipet på Sarpsborg mekaniske verksted i Greåker for oppussing og ombygging til hotellskip. 8. februar 1987 sank hun ved kai på grunn av en åpen ventil, men ble hevet igjen 1. mars av løftekranen «Taklift 4». I mai samme år ble skipet kondemnert og solgt til Belgia for opphugging.

Skipet

MS «Midnatsol»s tonnasje var 2 098 bruttoregistertonn, 1 086 nettoregistertonn, og lasteevnen var 560 dødvekttonn. Hun hadde et lasterom akter, og to lasterom med lasteluke forut under dekk. Lasting og lossing foregikk med skipskraner, og skipet hadde plass til 4 personbiler på framdekket. Hovedmaskinen var en åttesylindret totakts dieselmotor levert av Fiat i Torino, Italia. Ytelsen var 2 500 hestekrefter, noe som ga en toppfart på 16 knop og marsjfart på 15 knop. MS «Midnatsol» var utstyrt med en Ka-Me-Wa vribar propell, noe som ga bedre manøvreringsevne. Hun var sertifisert for 450 passasjerer i kystfart, og hadde 185 køyeplasser. 1. plass (1. klasse) lå midtskips og hadde 77 køyeplasser, mens 2. plass lå akter og hadde 108 køyeplasser.
Biotopvernområde

Et biotopvernområde er en type områdevern hvor det normalt er én spesiell art som er vernet. Dette er en streng verneform, i likhet med naturreservat – men normalt er biotopvernområdene mindre og har mer spesifikke vernebestemmelser knyttet til den aktuelle arten. I Norge er dette den nest strengeste formen for områdevern som finnes, med større regulering av ferdselen enn i både et landskapsvernområde og en nasjonalpark.

Biotopvernområder i Norge

Biotopvernområder opprettes med hjemmel i § 38 i naturmangfoldsloven, og vedtas ved kongelig resolusjon. Fylkesmennene er forvaltningsmyndighet for de fleste av verneområdene.
Regesta Norvegica

Regesta Norvegica er en kronologisk ordnet fortegnelse over alle kjente dokumenter til Norges middelalderhistorie. Serien inneholder regester, det vil si korte sammendrag på moderne norsk, av middelalderdokumenter som har med Norge, nordmenn og norske forhold å gjøre. I tillegg gis det opplysninger om dokumentenes datering, utstedelsested, oppbevaringssted, trykkested m.m. Hvert bind er også utstyrt med navneregister (person- og stedsnavn) og sakregister. Serien er ment som et supplement til kildeserien Diplomatarium Norvegicum og er en viktig innfallsport til middelaldermaterialet.

Historikk

Gustav Storm ga ut et hefte med tittelen Regesta Norvegica i 1898. Dette inneholdt 630 regester, og omfattet tidsrommet 991–1263.
I 1966 kom arbeidet med serien for alvor i gang. Det ble opprettet et arbeidsutvalg for serien, og ansvaret for de første bindene ble lagt til landets universiteter. Arbeidet med serien ble fra og med fullførelsen av bind VI overført til Seksjon for kildeutgivelse ved Riksarkivet, tidligere Norsk Historisk Kjeldeskriftinstitutt.

Digital versjon

Bind I–IX av Regesta Norvegica er digitalisert i et samarbeidsprosjekt mellom Riksarkivet og Enhet for Digital Dokumentasjon (tidl. Dokumentasjonsprosjektet) ved Universitetet i Oslo.
Ploiești

Ploiești (/plo'jeʃtʲ/) er en by i Romania.
Den er fylkeshovedstad i Prahova fylke og ligger i den historiske regionen Valakia, 56 km nord for București. Byen har om lag 250 000 innbyggere og er den niende største i landet.
Byen er et sentrum for oljeindustrien. Under andre verdenskrig var Ploiești Hitler-Tysklands viktigste forsyningskilde for olje.
Shanice van de Sanden

Landslag

Martens debuterte for det nederlandske landslaget i en vennskapskamp 14. desember 2008 mot Frankrike.
Hun ble tatt ut i den nederlandske troppen foran EM i fotball for kvinner 2009. Seks år senere ble hun på nytt tatt ut til mesterskap under Fotball-VM 2015.
Irskesjøen

Irskesjøen (engelsk: Irish Sea; irsk: Muir Éireann; mansk: Y Keayn Yernagh; skotsk: Erse Sea; skotsk-gælisk: Muir Èireann; ulsterskotsk: Airish Sea; walisisk: Môr Iwerddon) skiller øyene Irland og Storbritannia. Den er forbundet med Atlanterhavet gjennom St. George's Channel (mellom Irland og Wales) i sør og North Channel (mellom Irland og Skottland) i nord. Nordgrense for Irskesjøen regnes mellom Mull of Galloway i det sørlige Skottland og Ballyquintin Point i Nord-Irland, mens grensa mot Atlanterhavet i sør trekkes langs ei linje mellom sørvestspissen av Wales og Carnsore Point i Irland. Øya Man ligger midt i Irskesjøen. Sjøen blir tidvis, men ikke ofte, referert til Manx Sea (irsk: Muir Meann; mansk: Mooir Vannin; skotsk-gælisk: Muir Mhanainn).
Fergeforbindelser mellom Storbritannia og Irland via Irskesjøen inkluderer ruter fra Swansea til Cork; Fishguard og Pembroke til Rosslare; Holyhead til Dún Laoghaire; Stranraer til Belfast og Larne; og Cairnryan til Larne. Der er også en forbindelse mellom Liverpool og Belfast via Man.
Irskesjøen har blitt utsatt for radioaktiv forurensning fra kjernekraftanlegget i Windscale. Man har beregnet at det finnes 250 kg plutonium i sedimenter på havbunnen, fra de første tiårene med produksjon.
Irskesjøen har gjennomgått dramatiske endringer i løpet av de siste 20 000 årene. I den kaldeste perioden av istiden var den sentrale delen av det som i dag er Irskesjøen, sannsynligvis en langstrakt ferskvannsinnsjø. Da isen trakk seg tilbake for 10 000 år siden, ble den igjen forbundet med havet.
Osphantes ogowena

Utseende

En middelsstor (vingespenn ca. 30 millimeter), brun og gul smyger. Forvingene er brune med gule flekker, bakvingene gule med bredt brun ytterkant.

Utbredelse

Arten er utbredt i det vestlige og sentrale Afrika.
Terningskarvet

Terningsskarvet er et stort fjellmassiv like øst for Jutulsessen, langs sørøstdelen av Gjelsvikfjella i Dronning Maud Land. Det ble kartlagt av norske kartografer fra landmålinger og flyfoto av Maudheimekspedisjonen (NBSAE) (1949–52) og av Den norske antarktisekspedisjonen 1956–60.
Ziyang (Ankang)

Ziyang (kinesisk: 紫阳县; pinyin: Zǐyáng Xiàn) er et fylke i byprefekturet Ankang i provinsen Shaanxi i Folkerepublikken Kina.
Befolkningen var på 348 814 innbyggere i 1999.
Olav Skoglunds Minneløp 2011

Olav Skoglunds Minneløp 2011 ble arrangert 18. juni 2011. Olav Skoglunds Minneløp er et 80 km langt rulleskirenn, som går fra Kragerø sentrum til Gautefall i Telemark.
NM i svømming langbane 1983

NM i svømming langbane 1983 ble arrangert i Oslo 28.-31. juli 1983.
FSO

I Norge

Fra 1955 så ble Warszawa-modellen importert av Jarbø & Co. AS.  716 stykker ble tatt inn til Norge i perioden 1955–1959.  Av disse så ble 76 registrert som drosjer.  Agenturet ble i 1959 overtatt av Kolberg Caspary.
Norsk Auto AS og Auto Nord AS, begge i Vestby, begynte å ta inn Polski Fiat tidlig på 1970-tallet.  I 1975 overtok AS Autoindustri, som lot datterselskapet Bilcompagniet AS delvis administrere dette.  I 1983 førte lavt salg og kvalitetsproblemer til at de la ned importvirksomheten.
Composite (grafikk)

Composite er en utvidelse til Vindussystemet X som legger den grafiske utmatningen fra X-klientene i et skjermbuffer. Applikasjoner kan deretter manipulere med innholdet. Bufferet kan bli slått sammen med foreldrevinduet eller eksterne programmer kalt kompositing håndterere.
Dette gjør det mulig å skape kompositing vindustjenere for X, kapable til effekter som transparens, 3D rotasjoner og vinduer med ristende bevegelser.
Composite utvidelsen ble tilføyd X.org i X1R6.8 i september 2004.
Småtroll kan også temmes

Handling

Harriet Rosenberg har sammen med sin mor reist til fjells for å lete etter en passende mann å gifte seg med. Det haster. Familiens økonomi er dårlig og snart vil familiegodset bli solgt på auksjon. På vei til fjellhotellet møter de Kalle, som inviterer dem med til ei sportshytte. Verten, kanadasvenske Gunnar Bremer, har blitt rik på gruveaffærer i Kanada. Gunnar og Harriet er gift innen få måneder. 
Når Gunnar oppdager at Harriet utelukkende har giftet seg med ham for pengenes skyld, bestemmer han seg for å gi henne «en leksjon i kjærlighet». Etter en København-tur oppdager hun at alt er forandret på gården. Hennes ridehest blir brukt som arbeidshest og stallen har blitt til hønseri.  Alle på gården jobber målbevisst for å få den på føttene igjen og ingen har tid til en luksuskvinne som Harriet. 
Sakte men sikkert forandrer hun seg til Gunnars og Kalles store glede. En hendelse gjør imidlertid at Harriet får et tilbakefall. Etter å ha sagt litt av hvert til hverandre gir Gunnar opp. Han drar til fjells sammen med Kalle. Harriet angrer seg. Når Gunnar ankommer sportshytta som han har leid er hun allerede der. Etter en forsoning får han til slutt sitt noe temte «troll», men det viser seg imidlertid snart at hun fremdeles har beholdt mye av sitt temperament.
Seismograf

Seismograf eller seismometer, er et apparat som registrerer seismiske bølger forårsaket av jordskjelv eller eksplosjoner. Apparatet brukes av seismologer for å måle og bestemme styrken på seismiske bølger. Seismiske bølger er langbølgede, akustiske forplantninger i jordskorpen og dypere. Slike bølger blir brukt til å estimere størrelsen på blant annet jordskjelv. Disse måles på Richters skala.
Seismograf er dannet av det greske ordet σεισμός, seismós, «å ryste/skjelve», fra verbet σείω, seíō, «å ryste», og μέτρον, métron, «måle», og ble opprettet av David Milne-Home i 1841 for å beskrive et instrument som var designet av den skotske fysikeren James David Forbes. Den første kjente seismogafen ble konstruert i Kina i år 132 e Kr. John Milne konstruerte en horisontal pendel ved Imperial College of Engineering i Japan i 1880.
The Bride

Handling

Filmen begynner med at Baron Frankenstein, hans monster (Clancy Brown), Dr. Zalhus (Quentin Criso) og hans assistent Paulus (Timothy Spall) lager et kvinnelig monster ved navn Eva til det opprinnelige monsteret. Eva er fysisk sett identisk med et menneske, og mangler deformitetene til det opprinnelige monsteret. På grunn av dette frastøtes hun fra monsteret og avviser ham. Dette fører til at det opprinnelige monsteret blir rasende og ødelegger Frankensteins laboratorium. Frankenstein, som tror de eneste overlevende etter raserianfallet er han selv og Eva, flykter fra Castle Frankenstein. Der blir han forelsket i Eva og forsøker å ferdigstille sitt prosjekt med å gjøre henne til det perfekte mennesket. Monsteret, som også overlevde, vandrer rundt på landet der han blir venn med dvergen Rinaldo (David Rappaport). De kommer i kontakt med en sirkuseier som ender med å ta livet av Rinaldo, noe som fører til at monsteret går inn i en tilstand av dyp depresjon og raseri. Han bestemmer seg for å returnere til Castle Frankenstein for å hente sin påtenkte kone, Eva. Omtrent samtidig oppdager Eva at hun deler en psykisk lenke med monsteret. Hun avviser Frankenstein i det monsteret er på vei tilbake for å redde henne.